राष्ट्रपति ने सात मंत्रियों के इस्तीफे स्वीकार किए  
राष्ट्रपति ने प्रधानमंत्री की सिफारिश पर दयानिधि मारन और मुरली देवड़ा सहित केन्द्रीय मंत्रिपरिषद से सात मंत्रियों के इस्तीफों को स्वीकार कर लिया।
राष्ट्रपति प्रतिभा पाटिल ने प्रधानमंत्री मनमोहन सिंह की सिफारिश पर द्रमुक के दयानिधि मारन और कांग्रेस के मुरली देवड़ा सहित केन्द्रीय मंत्रिपरिषद से सात मंत्रियों के इस्तीफों को स्वीकार कर लिया।  प्रधानमंत्री ने आज कपड़ा मंत्री दयानिधि मारन, कॉरपोरेट मामलों के मंत्री मुरली देवड़ा, पूर्वोत्तर क्षेत्र के विकास मंत्री बी के हांडिक, सांख्यिकी एवं कार्यक्रम कार्यान्वयन मंत्री एम एस गिल, आदिवासी मामलों के मंत्री कांतिलाल भूरिया, भारी उद्योग राज्य मंत्री ए साई प्रताप और कृषि एवं खाद्य प्रसंस्करण उद्योग राज्य मंत्री अरूण एस यादव के इस्तीफों को स्वीकार करने की राष्ट्रपति से सिफारिश की थी।  राष्ट्रपति भवन ने आज जारी एक बयान में कहा, प्रधानमंत्री की सिफारिश पर राष्ट्रपति ने मंत्रिपरिषद के सात सदस्यों के इस्तीफों को स्वीकार कर लिया है।